На основу члана 9. став 4. Закона о финансијској подршци породици са децом ("Службени гласник РС", бр. 16/2002, 115/2005 и 107/2009) и члана 37. став 1. тачка 7. Статута општине Рума ("Службени лист општина Срема", бр. 6/2009, 32/2012 и 28/2014), Скупштина општине Рума, на седници одржаној дана 20. децембра 2017. године, донела је

**ОДЛУКУ
О ИЗМЕНАМА И ДОПУНАМА ОДЛУКЕ О УСЛОВИМА И НАЧИНУ ОСТВАРИВАЊА ПРАВА НА НАКНАДУ ТРОШКОВА ЗА ВАНТЕЛЕСНУ ОПЛОДЊУ**

Члан 1.

Члан 3. став 1. тачка 4. и тачка 5. Одлуке о условима и начину остваривања права на накнаду трошкова за вантелесну оплодњу ("Сл. лист општина Срема", бр. 41/2016 - у даљем тексту: Одлука), мењају се и гласи:

**"4. да је, и поред одговарајућег лечења, констатована неплодност и то, како код жена које нису рађале (примарни стерилитет), тако и код жена које су већ рађале, а немају услова да природним путем добију дете (секундарни стерилитет);**

**5. да је општинска Комисија за остваривање права на вантелесну оплодњу донела листу приоритета у којој предлаже накнаду трошкова вантелесне оплодње."**

Члан 2.

Члан 4. Одлуке, мења се и гласи:

**"Право на накнаду трошкова за вантелесну оплодњу, која се исплаћује из буџета, може се остварити само за један покушај вантелесне оплодње у току календарске године."**

Члан 3.

Члан 5. став 2. Одлуке, мења се и гласи:

**"Уз захтев из става 1. овог члана прилажу се следећи докази:**

**- фотокопије личних карата за пар;**

**- уверења о држављанству за пар;**

**- извод из матичне књиге венчаних или оверену изјаву два сведока да пар живи у ванбрачној заједници;**

**- уверење ПУ Рума о пријави пребивалишта за оба партнера**

**- фотокопија оверене здравствене књижице за жену;**

**- предрачун за трошкове вантелесне оплодње, издат од Здравствне установе која ће вршити вантелесну оплодњу, са медицинским извештајем о оправданости вантелесне оплодње;**

**- потврду Републичког фонда за здравствено осигурање да су обављена три покушаја вантелесне оплодње на терет средстава обавезног здравственог осигурања."**

Члан 4.

Ова Одлука ступа на снагу осмог дана од дана објављивања у Службеном листу општина Срема.

**Скупштина општине Рума**

Број: 06-116-23/2017-III
20. децембра 2017. године
Рума

Председник
Стеван Ковачевић